《些翁补山堂诗和者数十人今春始枉寄次韵奉和并敩翁体》
明代·王夫之

当其为人不知虎，何妨疑虎能生羽。罗刹刀兵诸天花，此土强生之为雨。

山非山，湖非湖，无弦之琴知音孤。凭空结，架飞楼，琼岛八千仞，东海之西疑有无。

肃慎之矢其长咫，公孙见鸡有三耳。清波不犯自垂纶，何但胸中五岳起。

东藏郓欢龟阴之田，西虞芮倒影晶天无表里。有虞之媦吮毫腐，九疑云霾十疑补。

非公拄杖划破苍梧烟，下士痴将修眉黛茎数。我不出门登公堂，公勿谓我精神荒。

别峰凝紫鸟道碧，从门入者徒徬徨。

作者简介：王夫之（1619年10月7日－1692年2月18日），字而农，号姜斋、又号夕堂，湖广衡州府衡阳县（今湖南衡阳）人。他与顾炎武、黄宗羲并称明清之际三大思想家。其著有《周易外传》、《黄书》、《尚书引义》、《永历实录》、《春秋世论》、《噩梦》、《读通鉴论》、《宋论》等书。王夫之自幼跟随自己的父兄读书，青年时期王夫之积极参加反清起义，晚年王夫之隐居于石船山，著书立传，自署船山病叟、南岳遗民，学者遂称之为船山先生。